CELEX: 32020D2000
Language: sk
Date: 2020-11-27 00:00:00
Title: Rozhodnutie Rady (EÚ) 2020/2000 z 27. novembra 2020 o uzavretí v mene Európskej únie Dohody o partnerstve v odvetví udržateľného rybárstva medzi Európskou úniou a Seychelskou republikou a jej vykonávacieho protokolu (2020 – 2026)

8.12.2020   
               
               
                  SK
               
               
                  Úradný vestník Európskej únie
               
               
                  L 413/1
               
            
         ROZHODNUTIE RADY (EÚ) 2020/2000
         z 27. novembra 2020
         o uzavretí v mene Európskej únie Dohody o partnerstve v odvetví udržateľného rybárstva medzi Európskou úniou a Seychelskou republikou a jej vykonávacieho protokolu (2020 – 2026)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 6 druhým pododsekom písm. a) bodom v) a článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     V súlade s rozhodnutím Rady (EÚ) 2020/272 (2) bola 24. februára 2020 podpísaná Dohoda o partnerstve v odvetví udržateľného rybárstva medzi Európskou úniou a Seychelskou republikou (ďalej len „dohoda o partnerstve“) a jej vykonávací protokol (ďalej len „protokol“) s výhradou ich uzavretia k neskoršiemu dátumu.
                  
               
                     (2)
                  
                  
                     Dohodou o partnerstve sa zrušuje Dohoda o partnerstve v sektore rybolovu medzi Európskym spoločenstvom a Seychelskou republikou (3), ktorá nadobudla platnosť 2. novembra 2007 na obdobie šiestich rokov a ktorej platnosť bola automaticky predĺžená, a teda stále platí.
                  
               
                     (3)
                  
                  
                     Najaktuálnejší protokol, ktorým sa vykonáva Dohoda o partnerstve v sektore rybolovu medzi Európskym spoločenstvom a Seychelskou republikou (4) bol podpísaný 18. decembra 2013 a predbežne sa vykonával od 18. januára 2014. Jeho platnosť uplynula 17. januára 2020.
                  
               
                     (4)
                  
                  
                     Cieľom dohody o partnerstve a protokolu je umožniť Únii a Seychelskej republike (ďalej len „Seychely“), aby užšie spolupracovali na ďalšej podpore rozvoja politiky udržateľného rybárstva a umožniť zodpovedné využívanie rybolovných zdrojov v seychelskej rybolovnej zóne a v Indickom oceáne, čím by sa zároveň prispelo k dôstojným pracovným podmienkam v odvetví rybolovu.
                  
               
                     (5)
                  
                  
                     Dohoda o partnerstve a protokol by sa mali schváliť.
                  
               
                     (6)
                  
                  
                     Článok 12 dohody o partnerstve stanovuje zriadenie spoločného výboru, ktorý má byť zodpovedný za monitorovanie vykonávania dohody o partnerstve a protokolu. Spoločný výbor môže okrem toho prijímať určité zmeny protokolu. S cieľom uľahčiť schvaľovanie takýchto zmien by mala byť Komisia splnomocnená schvaľovať ich za určitých osobitných vecných a procesných podmienok v mene Únie v rámci zjednodušeného postupu.
                  
               
                     (7)
                  
                  
                     Pozíciu Únie týkajúcu sa navrhovaných zmien protokolu by mala stanoviť Rada. Navrhované zmeny by sa mali schváliť, pokiaľ blokujúca menšina členských štátov podľa článku 16 ods. 4 Zmluvy o Európskej únii nevznesie námietku voči uvedeným zmenám.
                  
               
                     (8)
                  
                  
                     Dohoda o partnerstve a protokol by mali nadobudnúť platnosť čo najskôr vzhľadom na hospodársky význam spojený s rybolovnými činnosťami Únie v seychelskej rybolovnej zóne a na potrebu obmedziť v čo najväčšej možnej miere prerušenie týchto činností,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda o partnerstve v odvetví udržateľného rybárstva medzi Európskou úniou a Seychelskou republikou (ďalej len „dohoda o partnerstve“) a Protokol o vykonávaní Dohody o partnerstve v odvetví udržateľného rybárstva medzi Európskou úniou a Seychelskou republikou (2020 – 2026) (ďalej len „protokol“) (5).
         
         
            Článok 2
            Predseda Rady vykoná v mene Únie oznámenie podľa článku 19 dohody o partnerstve a oznámenie podľa článku 17 protokolu.
         
         
            Článok 3
            V súlade s postupom a podmienkami uvedenými v prílohe k tomuto rozhodnutiu sa týmto Komisia splnomocňuje schvaľovať v mene Únie zmeny protokolu prijaté spoločným výborom zriadeným podľa článku 12 dohody o partnerstve.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 27. novembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Súhlas z 11. novembra 2020 (zatiaľ neuverejnený v úradnom vestníku).
         
            (2)  Rozhodnutie Rady (EÚ) 2020/272 z 20. februára 2020 o podpise v mene Európskej únie a predbežnom vykonávaní Dohody o partnerstve v odvetví udržateľného rybárstva medzi Európskou úniou a Seychelskou republikou a jej vykonávacieho protokolu (2020 – 2026) (Ú. v. EÚ L 60, 28.2.2020, s. 3).
         
            (3)  Ú. v. EÚ L 290, 20.10.2006, s. 2.
         
            (4)  Protokol, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Seychelskou republikou (Ú. v. EÚ L 4, 9.1.2014, s. 3).
         
            (5)  Texty dohody o partnerstve a protokolu sú uverejnené v Ú. v. EÚ L 60, 28.2.2020, s. 5.
      
      
         
            PRÍLOHA
            
               POSTUP A PODMIENKY SCHVAĽOVANIA ZMIEN PROTOKOLU, KTORÉ PRIJÍMA SPOLOČNÝ VÝBOR
            
            V prípade, že je spoločný výbor požiadaný o prijatie zmien protokolu v súlade s článkom 12 ods. 3 dohody o partnerstve a článkom 6 protokolu, Komisia je splnomocnená schváliť navrhované zmeny v mene Únie za týchto podmienok:
            
                        1.
                     
                     
                        Komisia zabezpečí, že schválenie v mene Únie:
                        
                                    a)
                                 
                                 
                                    je v súlade s cieľmi spoločnej rybárskej politiky;
                                 
                              
                                    b)
                                 
                                 
                                    je kompatibilné s príslušnými pravidlami prijatými regionálnymi organizáciami pre riadenie rybárstva a zohľadňuje riadenie vykonávané spoločne pobrežnými štátmi;
                                 
                              
                                    c)
                                 
                                 
                                    zohľadňuje štatistické a biologické informácie a iné relevantné informácie zaslané Komisii.
                                 
                              
                  
                        2.
                     
                     
                        Predtým, ako Komisia v mene Únie schváli navrhované zmeny, predloží ich Rade v dostatočnom predstihu pred príslušným zasadnutím spoločného výboru.
                     
                  
                        3.
                     
                     
                        Rada posúdi súlad navrhovaných zmien s kritériami stanovenými v bode 1.
                     
                  
                        4.
                     
                     
                        Ak určitý počet členských štátov zodpovedajúci blokujúcej menšine Rady podľa článku 16 ods. 4 Zmluvy o Európskej únii nevznesie voči navrhovaným zmenám námietku, Komisia ich schváli v mene Únie. Ak voči navrhovaným zmenám vznesie námietku blokujúca menšina v Rade, Komisia zamietne navrhované zmeny v mene Únie.
                     
                  
                        5.
                     
                     
                        Ak v priebehu nasledujúcich zasadnutí spoločného výboru, a to ani priamo na mieste, nemožno dosiahnuť dohodu, záležitosť sa opätovne postúpi Rade v súlade s postupom stanoveným v bodoch 2 až 4, aby sa v pozícii Únie zohľadnili nové aspekty.
                     
                  
                        6.
                     
                     
                        Komisia sa vyzýva, aby včas prijala všetky potrebné kroky v nadväznosti na rozhodnutie spoločného výboru, vrátane prípadného uverejnenia príslušného rozhodnutia v Úradnom vestníku Európskej únie a predloženia návrhu potrebného na vykonanie uvedeného rozhodnutia.
                     
                  Pokiaľ ide o ostatné záležitosti, ktoré sa netýkajú zmien protokolu podľa článku 12 ods. 3 dohody o partnerstve a článku 6 protokolu, pozícia, ktorú má Únia prijať v spoločnom výbore, sa určí v súlade so zmluvami a zaužívanými pracovnými postupmi.